ՏԵՂԵԿԱՆՔ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԵՎ ՎԵՐԱԿԱՌՈՒՑՄԱՆ ԵՎ ԶԱՐԳԱՑՄԱՆ ԵՎՐՈՊԱԿԱՆ ԲԱՆԿԻ ՄԻՋԵՎ «ՀԱՅԱՍՏԱՆ՝ ՍՅՈՒՆԻՔԻ ՄԱՔՍԱՅԻՆ ԵՎ ԼՈԳԻՍՏԻԿ ԿԵՆՏՐՈՆ. ԾՐԱԳՐԻ ԻՐԱԿԱՆԱՑՄԱՆ ԱՋԱԿՑՈՒԹՅՈՒՆ», «ՀԱՅԱՍՏԱՆ՝ ԵՐԵՎԱՆԻ ԵՎ ՍՅՈՒՆԻՔԻ ՄԱՔՍԱՅԻՆ ԵՎ ԼՈԳԻՍՏԻԿ ԿԵՆՏՐՈՆՆԵՐ. ԿԱՆԱՉ ՀԱՎԱՍՏԱԳՐՄԱՆ ԽՈՐՀՐԴԱՏՎԱԿԱՆ ԱՋԱԿՑՈՒԹՅՈՒՆ» և «ՀԱՅԱՍՏԱՆ՝ ԵՐԵՎԱՆԻ ՄԱՔՍԱՅԻՆ ԵՎ ԼՈԳԻՍՏԻԿ ԿԵՆՏՐՈՆ. ԾՐԱԳՐԻ ԻՐԱԿԱՆԱՑՄԱՆ ԱՋԱԿՑՈՒԹՅՈՒՆ»  ԴՐԱՄԱՇՆՈՐՀԱՅԻՆ ՀԱՄԱՁԱՅՆԱԳՐԵՐԻ ԿՆՔՄԱՆ ՆՊԱՏԱԿԱՀԱՐՄԱՐՈՒԹՅԱՆ ՎԵՐԱԲԵՐՅԱԼ


2024 թվականի մայիսի 14-ին Սյունիքի մաքսային և լոգիստիկ կենտրոնի կառուցման նպատակով Հայաստանի Հանրապետության և Վերակառուցման և զարգացման եվրոպական բանկի միջև ստորագրվել են վարկային և դրամաշնորհային համաձայնագրեր։ Վարկային համաձայնագիրը ԱԺ կողմից վավերացվել է 2024թ․ նոյեմբերին, դրամաշնորհային համաձայնագիրը ՀՀ նախագահի կողմից հաստատվել է 2024թ․ հուլիսին։ 
2025 թվականի սեպտեմբերի 19-ին Երևանի մաքսային և լոգիստիկ կենտրոնի կառուցման նպատակով Հայաստանի Հանրապետության և Վերակառուցման և զարգացման եվրոպական բանկի միջև ստորագրվել են վարկային և դրամաշնորհային համաձայնագրեր։ Վարկային համաձայնագիրը ԱԺ կողմից վավերացվել է 2026թ․ ապրիլին, դրամաշնորհային համաձայնագիրը ՀՀ նախագահի կողմից հաստատվել է 2026թ․ փետրվարին։ 
Հայաստանի Հանրապետության պետական եկամուտների կոմիտեի (այսուհետ` Կոմիտե) կարիքների համար Երևանում և Սյունիքում (Սիսիանից 7 կմ հեռավորության վրա) մաքսային և լոգիստիկ կենտրոնի ստեղծումը հանդիսանում է ներկայումս որդեգրված ԱՏԳ կենտրոնների ստեղծման ծրագրի բաղկացուցիչ մասը:
Սյունիքի մաքսային և լոգիստիկ կենտրոնի կառուցման նպատակով կնքված hամաձայնագրերով նախատեսվում է Հայաստանի Հանրապետությանը հատկացնել շուրջ 12.0 մլն եվրո, որից վարկային միջոցներ՝ 10 մլն եվրո և դրամաշնորհային միջոցներ՝ 2 մլն եվրո:
Երևանի մաքսային և լոգիստիկ կենտրոնի կառուցման նպատակով կնքված համաձայնագրերով նախատեսվում է Հայաստանի Հանրապետությանը հատկացնել շուրջ 45.0 մլն եվրո, որից վարկային միջոցներ` 39.0 մլն եվրո (2 տրանշով) և դրամաշնորհային միջոցներ՝ 6.0 մլն եվրո:   
Միաժամանակ նախատեսվում է որոշակի գումար հատկացնել նաև ծրագրերի (այսուհետ՝ Ծրագրեր) իրականացման տեխնիկական աջակցությանը (մոբիլիզացմանը)՝ որպես դրամաշնորհ: 
	Սյունիքի և Երևանի մաքսային և լոգիստիկ կենտրոնների ստեղծումն ու գործարկումը հնարավորություն կտան արտաքին տնտեսական գործունեության մասնակիցներին մատուցել ժամանակակից, բարձրակարգ և միջազգային չափանիշներին համապատասխան ծառայություններ՝ էականորեն բարելավելով սպասարկման որակը և գործընթացների արագությունը։ 
Միաժամանակ, նշված կենտրոնները կապահովեն մաքսային հսկողության և վարչարարության իրականացման համար անհրաժեշտ բարձր արդյունավետություն, թափանցիկություն և կանխատեսելիություն՝ նպաստելով ռիսկերի նվազեցմանը և մաքսային հսկողության դյուրացմանը։ 
Սյունիքի մաքսային և լոգիստիկ կենտրոնի ստեղծման ծրագրի նպատակն է Սյունիքի մարզի Շաքի գյուղի մոտակայքում (Սիսիանից 7 կմ հեռավորության վրա) գտնվող 7.7 հա հողատարածքում արտաքին տնտեսական գործունեության սպասարկման կենտրոնի ստեղծումը, դրա տեխնիկական ապահովումն ու Ծրագրի իրականացման աջակցության խորհրդատվական ծառայությունների մատուցումը: Ծրագրի շրջանակներում նախատեսվում է կառուցել վարչական շենք՝ տանիքում արևային էներգակայանով: 
Ներկայումս առկա ենթակառուցվածքային բացը կլրացվի ՊԵԿ մաքսային ծառայության Սիսիան քաղաքում տեղակայված ստորաբաժանման բազայի վրա նոր մաքսային ու լոգիստիկ կենտրոն ստեղծելով, ինչը հնարավորություն կտա ԱՏԳ մասնակիցներին մատուցելու բարձրակարգ ծառայություններ՝ «Մեկ կանգառ, մեկ պատուհան» սկզբունքով և ապահովել մաքսային հսկողության համար անհրաժեշտ արդյունավետություն։
Երևանի մաքսային և լոգիստիկ կենտրոնի ստեղծման ծրագրի նպատակն է ՀՀ Կոտայքի մարզի Նաիրի համայնքի Պռոշյան գյուղի Գևորգ Չաուշի խճուղի թիվ 5 հասցեում արտաքին տնտեսական գործունեության սպասարկման կենտրոնի ստեղծումը և դրա տեխնիկական ապահովումը։ Ծրագրի շրջանակում նախատեսվում է կառուցել արտաքին տնտեսական գործունեության կենտրոն (ԱՏԳ) և ՀՀ ՊԵԿ վարչական շենք:
Երևանի մաքսային և լոգիստիկ կենտրոնի ստեղծումը հնարավորություն կտա ԱՏԳ մասնակիցներին մատուցել բարձրակարգ ծառայություններ՝ «Մեկ կանգառ, մեկ պատուհան» սկզբունքի կիրառմամբ՝ ապահովելով մաքսային հսկողության համար անհրաժեշտ արդյունավետություն։ Այստեղ հիմնական գործընթացները հիմնված են լինելու էլեկտրոնային համակարգերի և ծրագրային լուծումների կիրառման վրա։
Ընդհանուր առմամբ, Կենտրոնի ստեղծմամբ հնարավորություն կընձեռվի ունենալ բավարար մաքսային ենթակառուցվածք թե՛ շենքային պայմանների, թե՛ տեխնիկական հագեցվածության և թե՛ տեղեկատվական համակարգերի հասանելիության տեսանկյունից։
[bookmark: _GoBack]Վերը նշված ծրագրերի իրականացումը պայմանավորված է նաև հարկային և մաքսային վարչարարության արդյունավետության բարձրացման և ենթակառուցվածքների զարգացման անհրաժեշտությամբ, որը բխում է Կառավարության 2021-2026թթ. ծրագրի հավելվածի 6․9 կետի դրույթներից։ Մասնավորապես՝ վերը նշված ծրագրի  հավելվածի 6,9 կետի 5-րդ պարբերության համաձայն՝ մաքսային վարչարարության կատարելագործման ռազմավարությունն ուղղված է լինելու էլեկտրոնային համակարգերի և ենթակառուցվածքների արդիականացմամբ առավել արդյունավետ համակարգ ունենալուն: 
Հաշվի առնելով ծրագրերի շրջանակում իրականացվելիք աշխատանքների մեծածավալ բնույթը, ինչպես նաև այն հանգամանքը, որ ծրագրերի իրականացման համար նախատեսվում է Հայաստանի Հանրապետությանը հատկացնել որոշակի գումար՝ որպես դրամաշնորհ, որն ուղղվելու է ծրագրի իրականացման տեխնիկական աջակցությանը՝ Ծրագրերի իրականացման աշխատանքներն առավել արդյունավետ, համակարգված և նպատակային կազմակերպման նպատակով ՀՀ ՊԵԿ-ը նպատակահարմար է գտնում Վերակառուցման և զարգացման եվրոպական բանկի հետ հետևյալ դրամաշնորհային համաձայնագրերի կնքումը․
· «Հայաստան՝ Սյունիքի Մաքսային և լոգիստիկ կենտրոն. Ծրագրի իրականացման աջակցություն»
· «Հայաստան՝ Երևանի և Սյունիքի մաքսային և լոգիստիկ կենտրոններ. Կանաչ հավաստագրման խորհրդատվական աջակցություն» 
· «Հայաստան՝ Երևանի մաքսային և լոգիստիկ կենտրոն. Ծրագրի իրականացման աջակցություն» 

	Նշված համաձայնագրերի կնքումը կնպաստի Ծրագրերի արդյունավետ կառավարմանը, տեխնիկական աջակցության ապահովմանը, կայուն և էկոլոգիապես պատասխանատու մոտեցումների ներդրմանը, ինչպես նաև ծրագրերի իրականացման ընթացքում առաջացող կազմակերպչական և գործառնական մարտահրավերների օպերատիվ լուծմանը։
Մասնավորապես, նախագծերի իրականացման աջակցության (PIS) համաձայնագրերը կապահովեն նախագծերի իրականացման փուլում տրամադրվող մասնագիտացված տեխնիկական և կառավարչական աջակցությունը, մասնավորապես՝ նախագծի իրականացմանը վերաբերող գնումների, տեխնիկական վերահսկողության, շրջակա միջավայրի և սոցիալական համապատասխանության ապահովման, ինչպես նաև առաջընթացի մասին հաշվետվությունների կազմման հարցերում:
Կանաչ հավաստագրման խորհրդատվական աջակցությունը (Green Certification Advisory Support) ներառում է համապարփակ փորձագիտական ուղղորդում և մասնագիտական խորհրդատվություն, որի նպատակն է ծրագրի բոլոր փուլերում համապատասխան բնապահպանական հավաստագրերի ձեռքբերման գործընթացների ապահովումը։ Տվյալ աջակցությունը միտված է ապահովելու ծրագրի լիարժեք համապատասխանությունը միջազգային ճանաչում ունեցող կանաչ չափանիշներին, կայուն զարգացման սկզբունքներին և բնապահպանական պատասխանատվության լավագույն փորձին։
Խորհրդատվական աջակցությունը ներառում է նաև շրջակա միջավայրի վրա ազդեցության գնահատման, էներգաարդյունավետության բարձրացման, ռեսուրսների խնայողաբար օգտագործման, ինչպես նաև էկոլոգիապես մաքուր նյութերի և տեխնոլոգիաների կիրառման վերաբերյալ առաջարկությունների մշակումը։ Միաժամանակ, այն նպաստում է համապատասխան փաստաթղթավորման պատրաստմանը, ներքին ընթացակարգերի մշակմանը և միջազգային հավաստագրող կառույցների պահանջներին համապատասխանեցմանը՝ ապահովելով ծրագրի կայուն, թափանցիկ և երկարաժամկետ բնապահպանական արդյունավետություն։
	Այսպիսով, հաշվի առնելով վերոգրյալը՝ ՀՀ պետական եկամուտների կոմիտեն նպատակահարմար է գտնում Վերակառուցման և զարգացման եվրոպական բանկի հետ «Սյունիքի մաքսային և լոգիստիկ կենտրոն․ Ծրագրի իրականացման աջակցություն», «Երևանի մաքսային և լոգիստիկ կենտրոն․ Ծրագրի իրականացման աջակցություն», «Երևանի և Սյունիքի մաքսային և լոգիստիկ կենտրոններ․ Կանաչ հավաստագրման խորհրդատվական աջակցություն»  դրամաշնորհային համաձայնագրերի կնքումը։


